b'\n_START_ARTICLE_\nErik Bruhn\n_START_PARAGRAPH_\nErik Belton Evers Bruhn (3. oktober 1928 i K\xc3\xb8benhavn \xe2\x80\x93 1. april 1986 i Toronto) var en verdenskendt dansk balletdanser, koreograf og balletmester.\n_START_SECTION_\nBiografi\n_START_PARAGRAPH_\nErik Bruhn var s\xc3\xb8n af Ellen Evers og Ernst Bruhn. Moderen var indehaver af en fris\xc3\xb8rsalon, og faderen var ingeni\xc3\xb8r. I hjemmet var desuden fire stores\xc3\xb8stre og mosteren, Minna, der fulgte Erik Bruhn til optagelsespr\xc3\xb8ve p\xc3\xa5 Det Kongelige Teaters balletskole, idet hun motiverede ham med en bel\xc3\xb8nning p\xc3\xa5 50 \xc3\xb8re. Her blev han optaget som ni\xc3\xa5rig, og fik senere sin uofficielle debut p\xc3\xa5 denne scene i 1946, da han dansede rollen som Adonis i Harald Landers ballet Thorvaldsen. I 1947 aflagde han aspiranteksamen og blev optaget som korpsdanser i Den Kongelige Ballet. Bruhn s\xc3\xb8gte dog samme \xc3\xa5r orlov, hvor han rejste til England og dansede en tid ved Metropolitan Balletten. I for\xc3\xa5ret 1948 vendte han hjem, og i 1949 blev han udn\xc3\xa6vnt til solodanser. Her fik han sit egentlige gennembrud i Bournonvilleana (hyldest til August Bournonville). Forestillingen blev overv\xc3\xa6ret af den legendariske danser Hans Beck, der sp\xc3\xa5ede Bruhn en stor karriere. Senere i 1949 tog han igen orlov for at danse ved American Ballet Theatre i New York. I de n\xc3\xa6ste ni \xc3\xa5r dansede han regelm\xc3\xa6ssigt i New York, men havde stadig Den Kongelige Ballet i Danmark som hjemmekompagni._NEWLINE_I 1961, da han var blevet internationalt ber\xc3\xb8mt som et f\xc3\xa6nomen, trak han sig formelt tilbage fra Den Kongelige Ballet. I de f\xc3\xb8lgende 10 \xc3\xa5r optr\xc3\xa5dte han som g\xc3\xa6stesolist ved de fleste store balletkompagnier i Europa og Nordamerika. Det var bl.a. New York City Ballet, Joffrey Ballet i Chicago, National Ballet of Canada, Pariseroper\xc3\xa6n og Royal Ballet i London. _NEWLINE_Bruhn var bedst kendt for hovedpartierne i Sylfiden, Giselle, Frederick Ashtons Romeo og Julie og Svanes\xc3\xb8en. John Cranko skabte Daphnis and Chl\xc3\xb6e til ham i 1962 p\xc3\xa5 Stuttgart Ballet. Denne rolle betragtede Bruhn selv som den bedste blandt de balletter der var lavet specielt til ham. Han var ogs\xc3\xa5 ber\xc3\xb8mt for sin udf\xc3\xb8relse af dramatiske roller som f.eks. Jean i Birgit Cullbergs Fr\xc3\xb8ken Julie, Moren i Jos\xc3\xa9 Lim\xc3\xb3ns Morens Pavane og Don Jos\xc3\xa9 i Roland Petits Carmen._NEWLINE_Bruhn dannede dansepartnerskab med et stort antal ballerinaer, blandt andet amerikanerne: Cynthia Gregory, Nora Kaye, Allegra Kent og Maria Tallchief; desuden russeren Natalia Makarova, danskeren Kirsten Simone og den britiske Nadia Nerina; det mest ber\xc3\xb8mte partnerskab var med den italienske Carla Fracci. _NEWLINE_Han var leder af Den Kongelige Svenske Ballet i \xc3\xa5rene 1967-73 og af National Ballet of Canada i \xc3\xa5rene 1983-86._NEWLINE_I 1963 blev Bruhn udn\xc3\xa6vnt til ridder af Dannebrog. Samme \xc3\xa5r modtog han Nijinskyprisen i Paris. _NEWLINE_Erik Bruhn havde gennem mange \xc3\xa5r et meget n\xc3\xa6rt venskab og forhold til den russiske danser, Rudolf Nurejev._NEWLINE_Erik Bruhn d\xc3\xb8de som 57-\xc3\xa5rig i 1986 som f\xc3\xb8lge af lungekr\xc3\xa6ft.'